༄༅། །མགོན་དཀར་དམག་ཟོར་བསངས་མཆོད།། ཨོཾ་གྲུབ་པར་གྱུར་ཅིག འདིར་གུ་རུ་རིན་པོ་ཆེ་པདྨས་སྲིད་ཞིའི་མགྲོན་མཆོད་རྒྱ་བརྔན་ཆེན་མོ་དང་། དཔལ་ཕྱག་ན་རྡོ་རྗེས་མཛད་ཟེར་བའི་དགྲ་ལྷ་དཔངས་བསྟོད་སོགས་ཡིག་སྙིང་རྣམས་དང་རྗེས་འབྲེལ་མཁས་གྲུབ་ཁ་ཤས་ནས་སྲིད་ཞིའི་མགྲོན་མཆོད་བསངས་ཡིག་གནང་འདུག་པ་རྣམས་ན་མ་འཐུས་པ་ཆེར་མེད་མོད། རང་རང་གི་བསམས་པ་དང་མཐུན་པར་སྡེ་དགེ་ཞུ་ཆེན་རིན་པོ་ཆེ་ནས་ཀྱང་བསངས་ཡིག་ལུགས་མང་པོ་གནང་འདུག་པ་དེས་ཀྱང་ཆོག་མོད། ད་དུང་མགོན་དཀར་ཡིད་བཞིན་ནོར་བུ་དང་དཔལ་ལྡན་དམག་ཟོར་རྒྱལ་མོར་སྒེར་བསངས་དགོས་ལུགས་བྱུང་བས་དེ་བཞིན་སྨོས་ན། ཕུད་ཕྱེ་གཙང་མ་ཆུ་ཆང་མར་གྱིས་སྦྲུས་པའི་མགོན་དཀར་ཟླུམ་གཏོར་པད་འདབ་བཞི་པ་དང་དམག་ཟོར་ལྷ་མོར་གྲུ་གསུམ་སྨུག་རྩི་ཅན་འཁོར་གཏོར་གྲུ་གསུམ་བཞི་དང་བཅས། མགོན་པོ་དང་ལྷ་མོའི་གཏོར་མ་གཉིས་ཐད་ཤ་དང་མར་རྒྱན་སོགས་ཅི་མཛེས་ཟས་སྣས་བརྒྱན་པ་ཆང་གིས་སྦྱང་། སྤོས་ཀྱི་བདུག ཕྱེ་མར་ཕུད་ཆང་། མདུང་དར། མདའ་དར། ལྷག་པར་མཁན་པ་སོགས་བསངས་སྣ་གཙང་ཞིམ་གྱི་དུད་པ་ཤིན་ཏུ་ཆེ་བ་རྣམས་སོ། །དངོས་གཞི་ནི། ཐུན་མཚམས་ཀྱི་ལྷ་ཞེས་རང་ཀྱཻ་རྡོར། འཇིགས་མཛད་མཁའ་སྤྱོད་མ་སོགས་ཀྱི་བསྒོམས་བཟླས་བྱེད་པའི་ཐུན་མཚམས་སྤྱོད་ལམ་སར་ལྷ་སྣང་མ་བྲལ་བར་དགོས་པ་དེ་གའི་མུ་ནས་མཆོད་གཏོར་བསངས་རྫས་དེ་དག་ལ་དམིགས་ཏེ། ཨོཾ་ལས་རང་བཞིན་སྟོང་པར། ཨཱཿལས་ཐོད་སྣོད་ཡངས་པར། ཧཱུྃ་ལས་མཆོད་གཏོར་བདུད་རྩི། གཞན་ཡང་མཆོད་སྤྲིན་ཚོགས་གྱུར། ཨོཾ་ཨཱཿཧཱུྃ་ལན་གསུམ། ཀྱཻ་འཇིག་རྟེན་དབང་ཕྱུག་དེང་འདིར། །འགྲོ་བའི་བསོད་ནམས་མགྲོན་དུ། །དགོས་འདོད་ཆར་འབེབས་མགོན་པོ། །ཡིད་བཞིན་ནོར་མཆོག་བསངས་སོ། །ཆོས་དབྱིངས་ཤེས་རབ་ཕར་ཕྱིན། །རྒྱལ་ཡུམ་གོས་དཀར་རོ་ལངས། །འདོད་ཁམས་དབང་གི་མཚན་ལ་སོགས། །ངོ་མཚར་ལྷ་མོ་བསངས་སོ། །ཐབས་ཤེས་རྣམ་གཉིས་འཁོར་བཅས། །བསངས་མཆོད་དག་པ་རབ་འབྱམས། །སྔོན་གྱི་སྨོན་ལམ་ལས་བྱུང་། །ཕྱི་ནང་གསང་བས་བསངས་སོ། །ལྷག་པར་འདོད་དགུ་ལྷུན་གྲུབ། །དྲི་ཞིམ་སྤོས་དུད་སྤྲིན་འཁྲིགས། །བཟའ་བཅའ་ལྷག་མྱང་རོ་དྲུག །ཕྱེ་མར་ལྷ་ཡི་ཞལ་ཟས། །མདུང་མདའ་ཟུང་འཇུག་རྟེན་ཅན། །སྲིད་འདིའི་དཀོར་ནོར་ཇི་སྙེད། །ཟག་མེད་བདེ་སྐྱིད་ལྷ་རྫས། །ཀུན་བཟང་ཐུགས་སྨོན་བསངས་རྫས། །དངོས་འབྱོར་ཡིད་སྤྲུལ་ལྷག་བསམ། །ཏིང་འཛིན་སྔགས་རྒྱས་བྱིན་བརླབས། །སྣང་གྲགས་རིག་གསུམ་ཐམས་ཅད། །རང་བཞིན་གསལ་སྟོང་ཟུང་འཇུག །འཛིན་མེད་བློ་འདས་བསངས་སོ། །ཁྱེད་ལ་ཕྲིན་ལས་ཞུ་བ། །ཐུགས་དམ་ཇི་བཞིན་རྗེས་དྲན། །བསྟན་འགྲོའི་དཔུང་གཉེན་མཛོད་ལ། །འཕྲལ་ཡུན་དགེ་ལེགས་ཀུན་སྩོལ། །བྱེ་བྲག་བདག་ཅག་གཞིས་བྱེས། །འགྲོ་འདུག་བྱ་བ་སྤྱོད་ལམ། །ཐེག་ཆེན་སྤྱི་དང་བྱེ་བྲག །རྡོ་རྗེ་ཐེག་ལྟར་སྤྱོད་ན། །རྩ་བརྒྱུད་བླ་མའི་བཀའ་བཞིན། །ལུས་དང་གྲིབ་ལྟར་མཛད་ནས། །སྟོན་བསུ་ཕྱི་ནས་སྐྱེལ་མ། །ལམ་འཕྲང་ཆུ་སོགས་སྣོད་དང་། །མི་དང་གཅན་གཟན་ལ་སོགས། །གཟུགས་ཅན་དགྲ་དང་གཟུགས་མེད། །གདུག་ཅན་ཆོ་འཕྲུལ་ལས་བྱུང་། །ལུས་ནད་སེམས་མི་བདེ་བ། །ནོར་གྱི་གོད་དང་ཁ་འགོག །ཟས་མིན་རྦད་འདྲེ་རྦོད་གཏོང་། །གདུག་ཅན་གནོ་ཀུན་སྐྱོབས་པར། །ཉིན་གྱི་བྱ་ར་མཚན་མོའི། །མེལ་ཚེ་དམ་པ་མཛོད་ལ། །ཡོ་སྲོངས་འགྱེལ་སློངས་ཆད་མཐུད། །རྗེད་སྐུལ་སྟོར་འཚོལ་རལ་ཚེམས། །མགོ་གང་ཡར་སྟོད་ཀྱུས་གང་། །མར་སྲིངས་ལེགས་ཚོགས་བརྒྱར་སྤྲོད། །ཉེས་ཚོགས་སྟོང་དང་བསྣོལ་ལ། །བསམ་པ་རྒྱ་མཚོ་སྒྲུབས་དང་། །རེ་བ་རྒྱ་མཚོ་སྐོངས་སོགས། །མཐུན་པའི་དངོས་གྲུབ་སྩོལ་ལ། །མི་མཐུན་རྐྱེན་ངན་བཟློག་ཅིག །སྤོ་ལ་དར་བཟང་འཕྱར་ནས། །ཁྲོམ་དུ་དུང་ཡང་བུས་ལ། །སྙན་གྲགས་འཇིག་རྟེན་ཀུན་ཁྱབ། །མདོར་ན་སྲིད་ཞིའི་དོན་ཀུན། །ལྷུན་གྱིས་སྒྲུབ་ཅིག་བསངས་སོ། །ཞེས་བརྗོད་གཏོར་ཕྱེ་ཕུད་ཆང་། །གཙང་སར་ཕུལ་ལ་རྗེས་ནི། སྲིད་ཞིའི་དཔལ་འབྱོར་སོགས་ཀྱིས། །འཕྲིན་བཅོལ་བཀྲ་ཤིས་བརྗོད་དེ། །མགྲོན་པོ་ལམ་བསངས་འདི་འདྲ། །ཤར་ཆེན་ཀུན་དགའ་ཡེ་ཤེས། །དབང་ཕྱུག་མཚན་ཅན་སྡེ་བཞི། །དགེ་བཅུ་འཛོམ་པའི་ཡུལ་གྲུར། །བསྟན་འགྲོའི་དོན་ཆེན་བྱོན་ཚེ། །ཐུགས་བཞེད་ཇི་བཞིན་ས་རྒན་ཁ་བདར་ཀུན་བློར་བསྐུར།། །།དེ་འཕྲལ་ཕུལ་ལོ་ཤུ་བྷཾ།། །།

ཀུན་དགའ་བློ་གྲོས།
མགོན་དཀར་དམག་ཟོར་བསངས་མཆོད།

:tradition textsRare Texts of the S